Slagteriaffaldet blev tabt mellem Sæby og Støvring og oprydningen har varet hele natten.

Det var kort efter midnat at politiet blev gjort opmærksom på at en lastbil fra Danish Crown havde kørt og tabt slagteriaffald på den 70 kilometer lange strækning mellem Sæby og Støvring. Flere bilister rapporterede om, at der lå noget snasket på vejen. Beredskabet rykkede ud og begyndte at rydde op efter uheldet. Limfjordstunellen blev også spærret af i løbet af natten på grund af oprydningsarbejdet. Først ved 10-tiden i formiddag var alt ryddet op igen og alle veje farbare, oplyser Nordjyllands Politi. Politiet har fundet ud af hvem der kørte lastbilen, men ved ikke præcist, hvordan lækket er sket.